b'\n_START_ARTICLE_\nPierre L\xc3\xa9vy\n_START_SECTION_\nBiografia\n_START_PARAGRAPH_\nDoctor en sociologia i en ci\xc3\xa8ncies de la informaci\xc3\xb3 i la comunicaci\xc3\xb3, Pierre L\xc3\xa9vy ocupa actualment la c\xc3\xa0tedra en intel\xc2\xb7lig\xc3\xa8ncia col\xc2\xb7lectiva i \xc3\xa9s actualment professor en el Departament de Comunicaci\xc3\xb3 de la Universitat d\'Ottawa. Anteriorment va exercir la doc\xc3\xa8ncia a la Universitat del Quebec i al departament d\'hiperm\xc3\xa8dia de la Universitat de Par\xc3\xads VIII. Pierre L\xc3\xa9vy ha estat assessor de diversos governs, grans empreses i organismes internacionals sobre aspectes de les implicacions culturals de les noves tecnologies._NEWLINE_El doctor Pierre L\xc3\xa9vy \xc3\xa9s interessat pels ordinadors i per Internet en tant que mitjans capa\xc3\xa7os d\'augmentar no nom\xc3\xa9s les capacitats de cooperaci\xc3\xb3 de l\'esp\xc3\xa8cie humana sin\xc3\xb3 tamb\xc3\xa9 les dels col\xc2\xb7lectius com ara associacions, institucions, empreses, col\xc2\xb7lectius locals o grups que comparteixen afinitats. Sost\xc3\xa9 que, en tant que mitj\xc3\xa0, el fi \xc3\xbaltim d\'Internet \xc3\xa9s la intel\xc2\xb7lig\xc3\xa8ncia col\xc2\xb7lectiva, concepte que centra els interessos de recerca del professor L\xc3\xa9vy aix\xc3\xad com el seu impacte en les noves societats basades en el coneixement. A m\xc3\xa9s, \xc3\xa9s un pensador mundialment reconegut per les seves aportacions en el camp de la cibercultura._NEWLINE_Un altre concepte destacat de la bibliografia de Pierre L\xc3\xa9vy \xc3\xa9s la representaci\xc3\xb3 visual i estructurada de la suma de compet\xc3\xa8ncies elementals que cada membre aporta a una comunitat a trav\xc3\xa9s d\'un esquema conegut com a arbre de coneixement. Cadascuna de les compet\xc3\xa8ncies \xc3\xa9s representada per una icona - anomenada patent - i, per a cada persona, la llista d\'icones s\'organitza de forma cronol\xc3\xb2gica com un curriculum. Les principals propostes de la representaci\xc3\xb3 en arbres de coneixement s\xc3\xb3n el desenvolupament d\'un llenguatge com\xc3\xba entre individus, contractadors i formadors, una eina de navegaci\xc3\xb3 en l\'espai del saber, un instrument de lluita contra l\'exclusi\xc3\xb3 i de regulaci\xc3\xb3 de la formaci\xc3\xb3, a m\xc3\xa9s de servir de m\xc3\xa8tode de gesti\xc3\xb3 de compet\xc3\xa8ncies dins d\'una empresa._NEWLINE_En 2004, va ser escollit membre de la Royal Society of Canada. Entre els seus treballs m\xc3\xa9s recents est\xc3\xa0 el desenvolupament de IEML (Information Economy Meta Language o Meta-llenguatge d\'economia de la informaci\xc3\xb3) que t\xc3\xa9 un fonament semi\xc3\xb2tic i que crea un llenguatge concebut per a ser simult\xc3\xa0niament manipul\xc2\xb7lable de manera \xc3\xb2ptima pels ordinadors i per a superar les ambig\xc3\xbcitats sem\xc3\xa0ntiques i pragm\xc3\xa0tiques de les lleng\xc3\xbces naturals. Aquest meta-llenguatge ofereix un sistema sint\xc3\xa0ctic de coordenades per a gestionar els conceptes que es troben a la WWW. En les seves pr\xc3\xb2pies paraules: "Avui dia disposem d\xe2\x80\x99una cosa que es diu web sem\xc3\xa0ntica, per\xc3\xb2 no \xc3\xa9s sem\xc3\xa0ntica de cap manera! Est\xc3\xa0 basada en relacions l\xc3\xb2giques entre les dades i els models logicoalgebraics. No hi ha un model sem\xc3\xa0ntic en aix\xc3\xb2. De fet, actualment no hi ha cap model que proposi automatitzar la creaci\xc3\xb3 de relacions sem\xc3\xa0ntiques d\xe2\x80\x99una manera general i universal. IEML permetr\xc3\xa0 la simulaci\xc3\xb3 dels ecosistemes d\xe2\x80\x99idees generats en les activitats de les persones i reflectir la intel\xc2\xb7lig\xc3\xa8ncia col\xc2\xb7lectiva. Aix\xc3\xb2 canviar\xc3\xa0 completament el significat de big data perqu\xc3\xa8 serem capa\xc3\xa7os de transformar aquestes dades en coneixement._NEWLINE_L\xc3\xa9vy \xc3\xa9s un dels m\xc3\xa9s importants fil\xc3\xb2sofs que treballen en les implicacions del ciberespai i de la comunicaci\xc3\xb3 digital. Des de 1990 (abans del naixement de la WWW), va publicar un llibre sobre la converg\xc3\xa8ncia de les xarxes digitals y la comunicaci\xc3\xb3 hipertextual. _NEWLINE_Al seu llibre Qu\'est-ce que le virtuel? (Paris, La D\xc3\xa9couverte, 1995), L\xc3\xa9vy relaciona i desenvolupa el concepte del que \xc3\xa9s "virtual" a partir de Gilles Deleuze, com una dimensi\xc3\xb3 de la realitat que subsisteix amb l\'actual, per\xc3\xb2 irreductible a ella.'